**OSNOVNA ŠKOLA KATARINA ZRINSKA MEČENČANI**

**PRAVILNIK**

**o korištenju sustava video nadzora**

**Mečenčani, 1. srpnja 2024. godine**

Na temelju članka 70. stavka 2. Zakona o odgoju i obrazovanju osnovnoj i srednjoj školi (NN br. 87/08., 86/09., 92/10., 105/10., 90/11., 16/12., 86/12., 94/13., 152/14. i 07/17.), a u svezi s člankom 17. stavkom 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13), članka 43. Zakona o zaštiti na radu (NN br. 71/14., 118/14., 154/14, 94/18, 96/18), Opće uredbe o zaštiti podataka (Uredba-(EU)-2016/679) te članka 58. Statuta Osnovne škole Katarina Zrinska Mečenčani, a nakon prethodnog savjetovanja sa sindikalnim povjerenikom i predstavnikom skupa radnika o donošenju Pravilnika o korištenju sustava video nadzora, Školski odbor na sjednici održanoj dana 1. srpnja 2024. godine donio je

**PRAVILNIK**

**o korištenju sustava video nadzora**

**Članak 1.**

Ovim pravilnikom o korištenju sustava video nadzora u Osnovnoj školi Katarina Zrinska Mečenčani (dalje u tekstu: Pravilnik) definira se svrha i opseg podataka koji se prikupljaju, način i vrijeme čuvanja te uporaba snimljenih podataka.

Pravilnik se na odgovarajući način primjenjuje i na sve druge osobe koje nisu radnici Škole, a koje se iz određenih razloga nađu u Školi.

Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

Sustav video nadzora koristi se zbog zaštite sigurnosti učenika, radnika i svih drugih osoba koje se nađu u školi.

Sustav video nadzora, uz navedeno u stavku 1. ovog članka, koristi se i za sprječavanje protupravnih radnji usmjerenih prema školskoj imovini od krađe, provale, oštećenja, uništenja i slično.

Snimke koje su snimljene sustavom video nadzora mogu se isključivo koristiti za navedeno u stavku 1. i 2. ovog članka.

**Članak 3.**

Osnovna škola Katarina Zrinska Mečenčani (dalje u tekstu: Škola) koristi sustav video nadzora oko i unutar zgrade Škole na adresi Mečenčani, Mečenčani 8A.

Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba.

Sustav video nadzora obuhvaća prostor ispred škole (ulaz/izlaz u dvorište i školu), iza škole (prostor parkinga, dio travnatog igrališta i stražnji dio škole), hol u prizemlju i stubište te hol na katu zgrade škole (glavna ulazna i izlazna vrata u Školi, odnosno prostor oko škole koji se nalazi neposredno do ulaza i iza škole, donji glavni hodnik i gornji glavni hodnik).

Video nadzorom nisu pokriveni prostori učionica, zbornice, školske knjižnice, arhive, ured stručnog suradnika pedagoga, ured ravnateljice Škole, ured tajnika i voditelja računovodstva, prostor koji koristi pomoćno tehničko osoblje i domar škole, školska kuhinja i blagovaonica, sanitarni prostor za učenike i radnike škole.

**Članak 4.**

Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

**Članak 5.**

Podaci prikupljeni korištenjem sustava video nadzora nalaze se na računalu koji je u uredu ravnateljice Škole.

Pristup podacima, odnosno uvid u sadržaj nastao korištenjem sustava video nadzora, ima ravnateljica i uz dozvolu ravnateljice drugi djelatnici Škole.

Pristup podacima, odnosno uvid u sadržaj nastao korištenjem sustava video nadzora, moguć je isključivo preko računala koji se nalazi u uredu ravnateljice Škole.

Presnimavanje i pohrana sadržaja nastalog korištenjem sustava video nadzora na druge medije, kao i daljnje korištenje istog, dopušteni su isključivo u slučajevima određenim zakonom.

**Članak 6.**

Podaci prikupljeni korištenjem sustava video nadzora čuvaju se najduže 30 dana, a nakon proteka tog vremena podatci se brišu ili uništavaju na odgovarajući način.

U slučaju opravdane potrebe, a u svrhu dokazivanja ravnateljica može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.

Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 7.**

Ravnateljica Škole dužna je osigurati da se na vidnom mjestu pri ulasku u školu istakne obavijest da se prostor nadzire sustavom tehničke zaštite.

Ravnateljica, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 8.**

Ovaj pravilnik stupa na snagu osmog dana od dana objave na oglasnoj ploči Škole.

Stupanjem na snagu ovog pravilnika, prestaje važiti Pravilnik o video nadzoru (KLASA: 003-05/1/-01/04, URBROJ: 2176-83-01-18-1 od 6. lipnja 2018. godine.

Pravilnik je objavljen na oglasnoj ploči Škole dana 1. srpnja 2024., te je stupio na snagu dana 9. srpnja 2024. godine.

Ravnateljica: Predsjednik Školskog odbora:

Svjetlana Tufeković, prof. Stipo Šapina

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

KLASA: 011-03/24-02/01

URBROJ: 2176-83-01-24-5